33. schôdza NR SR - 2.deň - B. popoludní
Dátum: 2025-03-26
Poslanec: Vančo, Branislav (PS)
Druh vystúpenia: Vystúpenie v rozprave

50. Ďakujem za slovo, pán predsedajúci. Vážené kolegyne, vážení kolegovia, vážený pán predkladateľ, máme tu návrh zákona, ktorý, vďaka ktorému generálny prokurátor už po štyroch rokoch vo funkcii si môže prísť na milión eur. Milión eur pre generálneho prokurátora ako darček. Ako alebo vlastne prečo? To je tá základná otázka. Prečo generálny prokurátor si zaslúži podľa predkladateľa alebo koalície milión eur, ak sa dožije nejakého priemerného veku, alebo stredného veku dožitia mužov na Slovensku? Je to pomerne veľa peňazí a ja by som chápal to odôvodnenie, keby, ktoré ste predniesli, pán predkladateľ, keby išlo o nejaké zvýšenie platu. Naozaj je to náročná funkcia a tak ďalej, dalo by sa o tom baviť. Ale z čista jasna tu máme návrh, ktorý má poskytnúť generálnemu prokurátorovi doživotnú rentu, a to nie po skončení funkčného obdobia, čo by bolo ešte tiež nejakým spôsobom aspoň debatovateľné, ak nie akceptovateľné, ale už po štyroch rokoch výkonu funkcie, čiže niekde v prostriedku. Navyše zhodou okolností sa to deje práve teraz, keď súčasný generálny prokurátor Maroš Žilinka nedávno, v decembri, dovŕšil štvrtý rok výkonu funkcie. Je to pozvánka na to, aby odišiel. Je to súčasťou stratégie, aby Maroša Žilinku nahradil nejaký iný generálny prokurátor, ktorý bude ešte lojálnejší k tejto koalícii. Zároveň bude tu slúžiť sedem rokov, čiže ešte aj ďalšie, celé ďalšie volebné obdobie, ak sa naplní toto a skončí až v roku 2027, zaistiť si, aby tam bol niekto, kto naozaj bude lojálny voči, voči koalícii, voči predstaviteľom tejto koalície. Niekto, kto bude mať stále § 363 a bude ho uplatňovať tak, aby sa nikomu nemohlo nič stať, napriek tomu, že nebude mať čisté svedomie a urobí niečo, čo je v rozpore so zákonom a čo bude, čo bude predmetom trestného konania. To sú tie otázky, ktoré mne vznikajú pri tomto návrhu. Pretože naozaj nie je žiadny dôvod, aby generálny prokurátor dostal doživotnú rentu uprostred funkčného obdobia, alebo teda keď sa vzdá funkcie napríklad po štvrtom roku funkčného obdobia. Ale naozaj bavíme sa o milióne eur. To už je niečo, to už je nejaká suma. Nebavíme sa o nejakých drobných, ktoré sprevádzajú tento návrh, tiež pre prokurátorov. Ja si vážim prácu poctivých, zodpovedných prokurátorov, naozaj pracujú vo veľmi ťažkom prostredí, v toxickom prostredí, dennodenne sa stretávajú s kriminálnikmi, mafiánmi a tak ďalej, ale to je naozaj iba dymová clona. To, že, to, že sa robia nejaké úpravy v rámci aj teda výsluhových dôchodkov, príplatkov pre prokurátorov radových, celé to má, pán generálny prokurátor sa zvezie vlastne na tomto. Je to niečo, čo nejakým spôsobom má zakryť účelové predloženie tohto zákona. Ale naozaj aj v prvom čítaní, aj na výbore, aj ja, aj moji kolegovia, aj kolegyne sme sa pýtali množstvo otázok, že zostali nezodpovedané. Ale tá hlavná otázka je, prečo, prečo generálnemu prokurátorovi chce dať táto koalícia doživotnú rentu možno v hodnote milióna eur. Nedostal som, ani moji kolegovia a kolegyne nedostali odpoveď na túto otázku. Navyše pán predkladateľ nemá históriu vôbec v tejto oblasti. Nikdy sa nevenoval justícii, prokuratúre, venuje sa finančným veciam, spravodajcuje väčšinou, predkladá zákony, ktoré sa týkajú rezortu financií. Je to, je to naozaj zaujímavé, prečo, prečo práve vy, pán predkladateľ, predkladáte tento, tento návrh. Nehovoriac o tom, že súčasný generálny prokurátor, ak sa pozrieme na jeho dôveryhodnosť, tak tá klesá. Jednoducho on si neplní svoje povinnosti riadne, ani tu nemá... (Prerušenie vystúpenia predsedajúcim.) Gašpar, Tibor, podpredseda NR SR Pán poslanec, nemám problém s tým, že budete kritizovať návrh zákona, budete mu vytýkať chyby, nedostatky, ale skúste sa zdržať osobných útokov voči osobe generálneho prokurátora, lebo robili ste to včera pri inom zákona, chcem som vás na to upozorniť už na začiatku toho vystúpenia. Začínate byť osobný, upozorňujem vás na to. (Potlesk.) Vančo, Branislav, poslanec NR SR To sú fakty. Posledný prieskum verejnej mienky, ktorý sa týkal, a bol to prieskum verejnej mienky, ktorý robila štátna agentúra a týkal sa všetkých predstaviteľov ústredných orgánov štátnej správy, tak generálny prokurátor je predposledný a verí mu len nejaká tretina obyvateľov. Čiže toto nie je nič osobné. Jednoducho je fakt, že jeho dôveryhodnosť klesá a je veľmi nízka a jednoducho nezaslúži si takúto rentu, nezaslúži si ju, to je zase môj osobný názor. Samozrejme, môže s ním niekto nesúhlasiť, ale verím, že dve tretiny občanov s tým nebudú súhlasiť, keďže mu ani nedôverujú. Druhá vec, keď ste spomenuli, pán predsedajúci, včerajšie vystúpenie, áno, pán Žilinka reagoval včera na moje vystúpenie v rozprave, ktoré sa týkalo Ústavného súdu a kandidátov na ústavného sudcu. Nemáme zvoleného kandidáta už, alebo kandidátov už rok a pol. A poprel, že by mal takúto ambíciu. Samozrejme, ja som tu predniesol informáciu, ktorá sa ku mne dostala, a to, že on hovorí jednak, že nemá ambíciu, neznamená, že takúto ponuku nedostal. A pokiaľ ja som niekomu niečo vyčítal včera, tak to bola hlavne koalícia a nie pán Žilinka. To, že on sa voči tomu ohradil, samozrejme, na to má právo. Ale ja vyčítam koalícii, že sa tu šíria takéto informácie a je to kvôli tomu, že rok a pol koalícia nenavolila dvoch kandidátov alebo kandidátky na Ústavný súd. A takisto nemáme žiadnu odpoveď prečo, pre koho držia toto miesto, prečo nie sú schopní sa dohodnúť, alebo akým spôsobom, s kým to chcú zobchodovať. Áno, hovorí sa o tom, že sa snažia zbaviť súčasného generálneho prokurátora, poslať ho na Ústavný súd. A aj táto renta je spôsob, ako sa ho zbaviť a dať si tam svojho človeka. Nič iné, nič iné z toho nevyplýva. Nehovoriac o tom, že ak tu niekto je klamár, tak je to pán Žilinka. Pretože on sľúbil reformu prokuratúry, keď kandidoval na generálneho prokurátora. On kritizoval § 363 a potom sa ho zastával a dokonca hovoril o tom, že bez toho paragrafu vlastne jeho funkcia nemá význam. V rámci reformy prokuratúry neurobil nič. Sľuboval otvorenosť prokuratúry, transparentnosť a my sledujeme jeho celé funkčné obdobie, ako uteká doslova pred otázkami novinárov a dokonca si dovolil zmariť poslanecký prieskum ústavnoprávneho výboru a nedovolil rozprávať sa s prokurátormi poslancom a poslankyniam, na čo sme mali jednoznačný mandát Národnej rady Slovenskej republiky. Pán generálny prokurátor sa môže ohradzovať, ale najviac škodí on sám sebe a svojej reputácii a je to vidno aj na tom, ako mu občania a občianky tejto republiky nedôverujú. Takže ešte raz, ja sa pýtam, prečo, prečo jeden milión eur pre pána Žilinku, prečo práve po štyroch rokoch. Prečo? V poslednej časti môjho vystúpenia by som chcel, keďže očividne pán generálny prokurátor sleduje rozpravu v parlamente, chcel by som ho vyzvať, aby sa dištancoval od tejto renty vo výške milión eur, aby sa jej vzdal. Ešte, ak to sleduje, ešte stále má čas vyzvať poslancov koalície a poslankyne, aby neschválili takýto návrh. Pretože v konečnom dôsledku toto ničí jeho reputáciu, vyvoláva podozrenia, prečo koalícia chce súčasnému generálnemu prokurátorovi schváliť takúto obrovskú odmenu alebo rentu, dôchodok len preto, aby odišiel, alebo sa mu chce poďakovať. Sám by sa tomu vyhol, keby od začiatku povedal, že to nie je v poriadku. On má byť nezávislý a nemá to vyzerať tak, že politici si ho kupujú alebo mu ďakujú štátnymi peniazmi za to, čo pre nich vykonal. Pán Žilinka, konajte! Ďakujem. (Potlesk.)